Այն, ինչ ասվել էր երեք տարի առաջ գրված վերոնշյալ զեկույցում, ի պատասխան Նորվեգիայի պատվիրակության` ՀՀ աշխատանքի և սոցիալական հարցերի փոխնախարար Ջեմմա Բաղդասարյանը կրկնեց՝ կամընտիր արձանագրությունը կվավերացվի բարեփոխումներից հետո. «Հիմք ընդունելով Հաշմանդամություն ունեցող անձանց իրավունքների մասին կոնվենցիան` արդեն մշակվել և Ազգային ժողով է ներկայացվել «Հաշմանդամություն ունեցող անձանց իրավունքների պաշտպանության և սոցիալական ներառման մասին» ՀՀ օրենքի նախագիծը։ Օրենքի նախագծով նախատեսվում է ապահովել մատչելի միջավայր, հավասար հնարավորություններ և բացառել հաշմանդամության հիմքով յուրաքանչյուր խտրականություն։ Միաժամանակ հասարակական կազմակերպությունների հետ ակտիվ համագործակցությամբ ձեռնարկվում են միջոցներ մատչելի միջավայրի ապահովման համար»։